Gratias de s’elogiu chi mi das

Gratias de s’elogiu chi mi das
de sa Jerusalem victoriosa,
si fomite ses tue ite nde nas?
Has coperadu tue a tale cosa,
sa doctrina istampada in mente l’has:
l’has distesa in dialogu et in prosa?
S’exemplu tou, amigu, hat factu tantu
qu’hat dadu movimentu a cussu cantu.

Fomite tue naro cun reione,
l’has dadu in sacru su primu argumentu.
Eo plantesi et Ispanu Figone
hat dadu a custa planta ogn’incrementu,
custu burlat, no est zazzarone,
appenas su poema in manu hat tentu
l’hat illustradu et l’hat fact’istampare
senza permissu et senza consultare.

Duncas sas duas plantas mia e tua
sunt ambas de su Libanu et Sione;
tue ch’has forza et talentu t’ajua’,
eo so tontu, inabil’et bezzone,
jà b’est Ispanu pro sa parte sua
pro dare a tottu ogni perfectione;
tue et ipse, bos prego istare intesos
pro illuminare sardos et piaghesos.

Custas plantas non servint a unu ebbia,
de su fructu si mandigat dogn’ora,
sa planta tua hat in parrochia mia,
sa planta mia hat sa tua ancora.
Su Logudro exultat de allegria,
noa luna hat naschidu et aurora
in punct’oppostu, in su settentrione
qui sezis tue et Ispanu Figone.

Iscusami de custa poesia
qua so pro sa bezzesa isventiadu,
dae caddu a runzinu so torradu
pro carrare alga et pro moler olia.

Risposta al teologo Salvatore Cossu, rettore di Ploaghe, che si congratulava con lui per la pubblicazione della sua opera Sa Jerusalem, nel 1842.